  Анжелика Тихонова корреспондент  24-тӥ южтолэзе Удмуртиын куасэн бызьылонъя Галина Кулакова нимо II калыккуспо марафон ортчоз. Радъясьёс чакламъя, ужрадэ 2 сюрс пала адями пыриськоз. Со сярысь ивортэ Удмуртиысь тӧролэн но кивалтэтлэн пресс-службазы. Удмуртиын куасэн бызьылон спортлэн легендаез - Галина Кулакова улэ. Солэсь нимзэ нуллӥсь марафон быдэс кунысь ӧнерлыко спортсменъёсты, спортэз гажасьёсты, учкисьёсты огазеяны кулэ. Нырысетӥез калыккуспо марафон 2017-тӥ арын ортчиз. Пыриськисьёс пӧртэм интыосысь вал. Спортъя ужрадэ 18 улосвылъёсысь спортсменъёс но учкисьёс вуылӥзы. Туэ ужпуммы – «Калашников спорт» дэменлыкен валче ужаса, спортэз гажасьёслэсь стартъёссэс выль уровене поттон Александр Бречалов, Удмуртилэн тӧроезТуэ ӵошатсконъёс куасэн бызьылонъя Галина Кулакова нимо огъетын ортчозы. Спортсменъёс но спортэз гажасьёс 10, 30 но 50 иськемез бызьыны быгатозы. Спортэз гажасьёсын ӵош 50 иськеме тол Олимпи шудонъёслэн куинь полэс вице-чемпионзы Максим Вылегжанин потоз. Озьы ик ӵошатсконъёсы Галина Кулакова, Иван Черезов, Тамара Тихонова  пыриськозы. Тодэ вайытом, Куасэн бызьылонъя Галина Кулакова нимо нырысетӥез марафон 2017-тӥ арын Удмуртилэн тӧроезлэн Александр Бречаловлэн ӵектэмезъя ортчиз. Отчы огъя 2 сюрс 500 адями пыриськиз: 750 спортсменъёс но 1 сюрс 700-лэсь ятыр учкисьёс. Ӵошатсконъёсы, кутскись куасэн бызьылӥсьёс сяна, тодмо спортсменъёс пыриськизы: Дмитрий Япаров, Максим Вылегжанин, Иван Черезов, Тамара Тихонова, Галина Кулакова, Владислав Лекомцев, Владимир Кононов. Марафон Удмуртилэн ужрадъёсын дырпусаз, озьы ик Россиысь Куасэн бызьылонъя федерацилэн дырпусаз пыртэмын. Марафонлэн радлыкеныз тодматскыны но пусйиськыны  луэ.  Ватсалом, 16-тӥ южтолэзе Вотка ёросысь Бадӟым Кивар гуртын аспӧртэм ӵошатскон - «Тракторен биатлон» ортчоз.  Тегъёс: Спорт Ижкар Удмуртия куасэнбызьылон ГалинаКулакова  